Ντόρτμουντ, 19/3/2020

Παιδιά, καλημέρα! Καθώς το σχολείο μας θα παραμείνει κλειστό μέχρι τουλάχιστον τις διακοπές του Πάσχα, αναρτώ εδώ ένα κείμενο από το σχολικό εγχειρίδιο της Λογοτεχνίας και ασκήσεις, για να μην χάσουμε τελείως την επαφή μας. Είναι όμορφο κείμενο και περιγράφει μια στάση απέναντι στα ζώα και στο πώς τα αντιμετωπίζουμε σε καιρό πολέμου, που μπορεί να σας προβληματίσει και για την αντιμετώπισή τους σήμερα, με αφορμή την κρίση του κορωνοϊού.

Στο κείμενό μου υπάρχουν ενεργοί υπερσύνδεσμοι (links) από τους οποίους μπορείτε να αντλήσετε πληροφορίες για την πληρέστερη ανάγνωση του σχολικού κειμένου και τις απαντήσεις των ασκήσεων.

Αν θέλετε, δουλέψτε τις Ασκήσεις *ατομικά ή* *ομαδικά* και στείλτε τις απαντήσεις με τα ονόματα όσων δουλέψουν μαζί.

Θα ήταν χαρά μου να λάβω σχετικές απαντήσεις, απορίες και σχόλια στο μέιλ μου: [pdelikar@sch.gr](mailto:pdelikar@sch.gr)

**«Τα Ζα» του Στρατή Μυριβήλη**

1. Πριν ξεκινήσετε την ανάγνωση, παρακολουθήστε το βίντεο-αφιέρωμα στα *Ζώα στον Α΄ Παγκόσμιο Πόλεμο*, <https://www.youtube.com/watch?v=6VfplIpblrw>, της Πασχαλίας Οικονόμου.
2. Μπορείτε να διαβάσετε το κείμενο είτε στο σχολικό βιβλίο *Κείμενα Νεοελληνικής Λογοτεχνίας*  (σελίδες 161-163) είτε στο ψηφιακό σχολείο, στον σύνδεσμο:

<http://ebooks.edu.gr/modules/ebook/show.php/DSGYM-C113/351/2368,9021/>

1. Το κείμενο είναι απόσπασμα από το μυθιστόρημα του Μυριβήλη,  [«Η ζωή εν τάφω»](https://stratis-myrivilis.weebly.com/eta-zetaomega942-epsilonnu-tau940phiomega-1924.html)(1931), ένα [*ρεαλιστικό*](http://www.greek-language.gr/digitalResources/literature/education/literature_history/search.html?details=88) κείμενο για τη ζωή στα χαρακώματα. Ο τίτλος του είναι παρμένος από τα Εγκώμια της Παναγίας που ψάλλονται το βράδυ της Μεγάλης Παρασκευής, στην Ακολουθία του Επιταφίου.  Πρόκειται  για  ένα βιβλίο με  [*αυτοβιογραφικό χαρακτήρα*](http://www.greek-language.gr/greekLang/modern_greek/tools/lexica/triantafyllides/search.html?lq=%CE%B1%CF%85%CF%84%CE%BF%CE%B2%CE%B9%CE%BF%CE%B3%CF%81%CE%B1%CF%86%CE%AF%CE%B1&dq=). Στο μεγαλύτερο μέρος του παρουσιάζεται ως  *ημερολόγιο* που κρατά ο  *λοχίας Κωστούλας* στη διάρκεια των πολεμικών επιχειρήσεων  στο Μακεδονικό Μέτωπο κατά τον [Α΄ Παγκόσμιο Πόλεμο](http://www.ime.gr/chronos/13/gr/foreign_policy/facts/09.html). Ο  ίδιος ο Μυριβήλης έχει λάβει μέρος στους βαλκανικούς πολέμους, στον Α΄ Παγκόσμιο πόλεμο, στη Μικρασιατική εκστρατεία και έχει ζήσει τη φρίκη του πολέμου και των χαρακωμάτων και αυτήν την εμπειρία επιχειρεί να αναπαραστήσει. «Η ζωή εν τάφω» εντάσσεται στη λεγόμενη [αντιπολεμική λογοτεχνία[[1]](#footnote-1)](http://photodentro.edu.gr/aggregator/lo/photodentro-lor-8521-6554)που αναπτύχθηκε στην Ευρώπη, μετά τον Πρώτο Παγκόσμιο πόλεμο (1914-1918), και επιχειρεί να καταδικάσει τον παραλογισμό του πολέμου.
2. **Φύλλο Εργασίας**

Α) Χωρίστε το κείμενο σε ενότητες και δώστε πλαγιότιτλους: νομίζετε ότι κάποια από τις ενότητες δίνει αισιόδοξο μήνυμα; Αποδώστε το με δικά σας λόγια.

Β) Σε ένα κείμενο 10-12 σειρών αφηγηθείτε την περιπέτεια των γαϊδάρων από τη στιγμή που έφυγαν από το νησί ως τη μαζική τους εξόντωση.

Γ) Βρείτε την *αντίθεση* στην τελευταία περίοδο του αποσπάσματος και σχολιάστε την.

Δ) Ακούστε το τραγούδι, [*Η μπαλάντα του κυρ Μέντιου*](https://www.youtube.com/watch?v=hU4h3pMNXfA&feature=youtu.be), [[2]](#footnote-2) που είναι μονόλογος ενός ζώου, σε στίχους του ποιητη *Κώστα Βάρναλη*. Βρίσκετε κοινά στοιχεία με «Τα Ζα» του Μυριβήλη;

Ε) Αλλάξτε το τέλος της ιστορίας.

Στ) Βρείτε ζωγραφιές ή φτιάξτε δικές σας, πίνακες ή τραγούδια που να δείχνουν πόσο παράλογοι είναι οι πόλεμοι.

*Θέλω να ευχαριστήσω από καρδιάς όσους και όσες ασχοληθούν. Δεν περίμενα να το πώ αυτό, αλλά μου λείπετε*. *Θα περιμένω απαντήσεις στο μέιλ μου*.

Καλή υπόλοιπη εβδομάδα

Βιβή Δεληκάρη

1. Όταν ανοίξετε τον υπερσύνδεσμο, πατείστε πάνω στην εικόνα στην πάνω αριστερή πλευρά της σελίδας που γράφει *Αντιπολεμική Λογοτεχνία*. [↑](#footnote-ref-1)
2. Αν δεν δουλεύει ο σύνδεσμος με το you tube, αντιγράψτε τον και αναζητήστε τον στο google chrome. [↑](#footnote-ref-2)